L-Imħallef Michael Mallia ordna li jiġi arrestat mill-ġdid Gregorio Scicluna li jinsab akkużat li qatel lil missier l-eks sieħba tiegħu quddiem għajnejn uliedha. Id-deċiżjoni tal-Imħallef ittieħdet wara li laqa’ t-talba li saret mill-Avukat Ġenerali li talab li jiġi rrevokat il-ħelsien mill-arrest li ngħatalu aktar kmieni din il-ġimgħa. Sciculan jinsab akkużat ukoll bl-attentat ta’ qtil tal-eks-sieħba tiegħu u taż-żewġ uliedha. Huwa kien ingħata l-ħelsien mill-arrest fuq depożitu ta’ €30,000 u garanzija personali ta’ €30,000. L-Avukat Ġenerali saħaq li l-akkużat ma kienx jissodisfa l-kundizzjonijiet tal-liġi biex jingħata l-ħelsien mill-arrest. Il-qtil ta’ Joseph Caruana ta’ 61 sena seħħ fis-27 ta’ Ottubru tas-sena li għaddiet quddiem bintu u tfal tagħha f’daru fil-Kalkara.